Ngantos dumugi taun 1820-an salah setunggaling indhustri utami ing Kitha Stretford menika wujud indhustri tenunan kapas. Wonten satunggaling informasi bilih wonten 302 piranti ingkang dipunoperasikaken ing Stretford, nyedhiyakaken padamelan kanggé 780 tiyang, ananging ing taun 1826 namung wonten sekawan piranti ingkang taksih dipunginakaken, amargi wontenipun pabrik kapas mékanik ing caketipun Kitha Manchester. Awit saking ngrembakanipun Kitha Manchester, saged dados satunggaling peken ingkang saé lan gampil dipunakses kanggé produk tetanen Stretford, mliginipun prodhuksi kalembak, ingkang rumiyin kawentar kanthi lokal minangka dhaging sapi Stretford. Ing taun 1836 ngrembaka pakebunan-pakebunan Stretford, satunggaling panulis nggambaraken minangka "Taman Lancashire"; Wekdal taun 1845 langkung saking 500 ton sayuran dipunprodhuksi kanggé peken ing Manchester ing saben minggu. Stretford dados misuwur amargi pasar babi lan prodhuksi pudding cemeng, ingkang nyebabakeb dhusun wau pikantuk julukan Porkhampton. Satunggaling dhaharan lokal menika namanipun “Stretford goose” ingkang dipundamel saking dhaging babi ingkang isinipun sage lan brambang. Ing taun 1830-an, ngantos watawis 800 ngantos 1000 babi ingkang dipunbelèh perminggu kanggé dipunsadé ing peken Manchester.